CELEX: 
Language: sl
Date: 2018-12-13 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2015/2365 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2015/2365 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št. 648/2012 (v nadaljnjem besedilu: uredba o poslih financiranja z vrednostnimi papirji) je bila v Uradnem listu Evropske unije objavljena 23. decembra 2015.
            
            
               Eden od glavnih ciljev uredbe o poslih financiranja z vrednostnimi papirji je poskrbeti za preglednost na trgu poslov financiranja z vrednostnimi papirji, in sicer tako, da nasprotne stranke o svojih poslih financiranja z vrednostnimi papirji poročajo repozitorijem sklenjenih poslov, tj. subjektom, ki centralno zbirajo in vzdržujejo evidence o poslih financiranja z vrednostnimi papirji. V skladu z okvirom iz Uredbe (EU) št. 648/2012 (v nadaljnjem besedilu: uredba EMIR), uredba o poslih financiranja z vrednostnimi papirji daje Evropskemu organu za vrednostne papirje in trge (ESMA) neposredna pooblastila za registracijo in nadzor repozitorijev sklenjenih poslov. Kot je določeno v členu 11(1) uredbe o poslih financiranja z vrednostnimi papirji, ESMA repozitorijem sklenjenih poslov zaračuna pristojbine, te pristojbine pa v celoti pokrivajo stroške ESMA v zvezi registracijo, priznanjem in nadzorom repozitorijev sklenjenih poslov.
            
            
               Pravni okvir 
            
            
               Pooblastilo za sprejetje delegirane uredbe je določeno v členu 11(2) uredbe o poslih financiranja z vrednostnimi papirji. V skladu z navedeno določbo se na Komisijo prenese pooblastilo za sprejetje delegiranega akta, da se natančneje opredelijo vrste pristojbin, zadeve, za katere jih je treba plačati, njihova višina in način njihovega plačila. 
            
            
               V skladu s členom 11(1) ESMA repozitorijem sklenjenih poslov zaračuna pristojbine, ki so sorazmerne s prometom repozitorija sklenjenih poslov in v celoti pokrivajo stroške ESMA v zvezi z registracijo, priznanjem in nadzorom repozitorijev sklenjenih poslov. Navedene pristojbine bi morale pokrivati tudi poplačilo vseh stroškov, ki bi jih pristojni organi lahko imeli zaradi nalog, ki jih je nanje prenesel ESMA. Kadar je repozitorij sklenjenih poslov že registriran v skladu z uredbo EMIR, bi se morale pristojbine prilagoditi tako, da odražajo le dodatne stroške v zvezi z registracijo, priznanjem in nadzorom repozitorijev sklenjenih poslov v skladu z uredbo o poslih financiranja z vrednostnimi papirji.
            
            
               2.POSVETOVANJA PRED SPREJETJEM AKTA
            
            
               Komisija je januarja 2016 zaprosila ESMA za mnenje (tehnični nasvet) o delegirani uredbi Komisije, ki se sprejme na podlagi člena 11(2) uredbe o poslih financiranja z vrednostnimi papirji.
            
            
               Po poglobljeni strokovni oceni je ESMA opravil javno posvetovanje o tehničnih vidikih predvidene delegirane uredbe o pristojbinah, ki je potekalo od 19. decembra 2016 do 31. januarja 2017. Nezaupni odgovori na posvetovanje so objavljeni na spletišču ESMA
                  1
               . ESMA je svoj tehnični nasvet 20. aprila 2017 predložil Komisiji (v nadaljnjem besedilu: končno poročilo).
            
            
               V okviru javnega posvetovanja ESMA se je odzvalo šest deležnikov, vključno s petimi repozitoriji sklenjenih poslov in enim upraviteljem premoženja. V odzivih so na splošno podprli pristop, ki ga je ESMA predlagal za vrste pristojbin, njihovo višino in način plačila. Nekateri sodelujoči so menili, da je predlagana znižana pristojbina za razširitev obsega registracije repozitorija sklenjenih poslov, ki je že registriran v skladu z uredbo EMIR, previsoka. Nekateri sodelujoči v javnem posvetovanju so v zvezi s tveganjem navzkrižnega subvencioniranja z namenom plačevanja nižjih pristojbin ESMA podali tudi pripombe glede metode določanja upoštevanega prometa za izračun pristojbin za nadzor, pri čemer so dali prednost izračunom, ki temeljijo tako na prihodkih od glavnih storitev poročanja poslov financiranja z vrednostnimi papirji kot prihodkih od pomožnih storitev k tem glavnim storitvam (npr. potrjevanje poslov, uparjanje, posojanje prek zastopnika, upravljanje zavarovanja s premoženjem, vrednotenje zavarovanja s premoženjem, poročanje tretjim strankam), ne pa samo na prihodkih od glavnih storitev poslov financiranja z vrednostnimi papirji. Drugi sodelujoči so menili, da bi bilo treba pristojbine izračunati na podlagi obsega poslov, ki jih obdelajo repozitoriji sklenjenih poslov, ne na podlagi njihovega prometa, saj bi to po njihovem mnenju najbolj točno odražalo nadzorno delo, ki bi ga moral opraviti ESMA.
            
            
               Stališča strokovne skupine Evropskega odbora za vrednostne papirje in druga stališča
            
            
               Komisija se je 4. julija 2017 o tehničnem nasvetu ESMA in o vsebini tega delegiranega akta posvetovala s strokovno skupino Evropskega odbora za vrednostne papirje (v nadaljnjem besedilu: EGESC). EGESC je podprla pristop Komisije.
            
            
               O delegiranem aktu je v skladu s smernicami Komisije za boljše pravno urejanje javnost lahko podala pripombe od 16. novembra do 14. decembra 2017. Prejete so bile tri pripombe. Nizko število odzivov in individualna narava izpostavljenih vprašanj nista povzročila sprememb vsebine delegiranega akta, je pa na podlagi odzivov prišlo do nekaterih manjših sprememb ubeseditve v zvezi z opredelitvijo prihodkov repozitorijev sklenjenih poslov, ki služijo kot podlaga za izračun pristojbin, ki jih zaračuna ESMA.
            
            
               Komisija je upoštevala tudi stališča, ki so jih o vsebini tehničnega nasveta ESMA izrazili poslanci Evropskega parlamenta, zlasti stališče, da bi morale biti tudi pomožne storitve eden od elementov, ki se upošteva pri določanju višine pristojbine, ne samo prihodki od glavnih storitev.
            
            
               3.OCENA UČINKA
            
            
               Komisija po natančni preučitvi tehničnega nasveta ESMA in povratnih informacij EGESC predlaga sprejetje tega delegiranega akta o vrstah, višini in načinu plačila pristojbin za repozitorije sklenjenih poslov, ki centralno zbirajo evidence o poslih financiranja z vrednostnimi papirji, v skladu s členom 11(2) uredbe o poslih financiranja z vrednostnimi papirji.
            
            
               V skladu z uredbo o poslih financiranja z vrednostnimi papirji sta glavni načeli plačevanja pristojbin za nadzor: (1) sorazmernost s prometom repozitorija sklenjenih poslov in (2) dejstvo, da bi morale v celoti pokrivati stroške ESMA. ESMA je svoj nasvet glede vrst pristojbin, določitve njihove višine in načina njihovega plačevanja pripravil na podlagi svojega obstoječega okvira za pripravo proračuna in pristopa iz Delegirane uredbe Komisije (EU) št. 1003/2013
                  2
               . Natančneje, ESMA predlaga: (i) pristojbine za registracijo, ki pokrivajo enkratne stroške ESMA za registracijo novih repozitorijev sklenjenih poslov; (ii) pristojbine za razširitev obsega registracije, ki pokrivajo enkratne stroške ESMA za registracijo repozitorijev sklenjenih poslov, vendar odražajo sinergije obdelave vloge repozitorija sklenjenih poslov, ki je že bil registriran v skladu z uredbo EMIR; (iii) pristojbine za nadzor, ki pokrivajo tekoče letne stroške ESMA za nadzor; in (iv) pristojbine za priznanje repozitorijev sklenjenih poslov iz tretjih držav, ki so sestavljene iz enkratne in stalne letne komponente.
            
            
               Podlaga ocene učinka je zato ocena stroškov ESMA in ocena metodologije za porazdelitev teh stroškov med repozitorije sklenjenih poslov.
            
         
         
            
               Načela ESMA o pripravi proračuna in pričakovani stroški
            
            
               ESMA za pokritje svojih odhodkov pripravi letni proračun, katerega cilj je uravnotežiti nastale stroške s prihodki od pristojbin. ESMA ne izterja primanjkljajev od repozitorijev sklenjenih poslov, niti ne vrača presežkov.
            
            
               Glede na to, da je večina pogojev za registracijo repozitorijev sklenjenih poslov v skladu z uredbo o poslih financiranja z vrednostnimi papirji podobna pogojem za registracijo v skladu z uredbo EMIR, ESMA pričakuje, da bo stroškovna struktura podobna. Proračun ESMA se upravlja na podlagi dejanskih stroškov ESMA po dejavnostih (oblikovanje proračuna po dejavnostih). Glede na letni delovni program ESMA za leto 2017 proračun poddejavnosti nadzora repozitorijev sklenjenih poslov v letu 2017 znaša 2,5 milijona EUR, zaposlenih za poddejavnost pa je 16 ekvivalentov polnega delovnega časa (EPDČ). Povprečni strošek enega EPDČ za nadzor repozitorijev sklenjenih poslov torej znaša približno 155 000 EUR, kar vključuje plačo in vse relevantne splošne stroške.
            
            
               Pristojbine za registracijo in razširitev obsega registracije
            
            
               ESMA podobno kot pri uredbi EMIR
                  3
                predlaga uporabo različnih pristojbin za registracijo za repozitorije sklenjenih poslov, in sicer glede na njihov pričakovan promet. Pričakovati je, da bodo repozitoriji sklenjenih poslov, ki poleg poročanja poslov financiranja z vrednostnimi papirji opravljajo pomožne storitve, imeli višje prihodke zaradi bolj celovite tržne ponudbe, kar bi posledično zahtevalo več dela ESMA pri registraciji in nadzoru.
            
            
               ESMA ob upoštevanju izkušenj pri registracijah repozitorijev sklenjenih poslov v skladu z uredbo EMIR ocenjuje, da bodo stroški registracije za repozitorije sklenjenih poslov s pričakovanim velikim prometom v skladu z uredbo o poslih financiranja z vrednostnimi papirji znašali 0,65 letnega EPDČ na vlogo, tj. 100 000 EUR. Nadalje ocenjuje, da bo strošek za repozitorije sklenjenih poslov z manjšim prometom znašal 65 000 EUR. Večina anketirancev v javnem posvetovanju je podprla predlog ESMA, čeprav so nekateri med njimi predlagali znižanje pristojbin, da bi spodbudili konkurenco. ESMA meni, da so višine pristojbin v vsakem primeru določene tako, da pokrivajo stroške ESMA v zvezi z registracijo repozitorijev sklenjenih poslov. 
            
            
               ESMA je v zvezi s stroški za razširitev obsega registracije ocenila, da bi znašali približno polovico stroškov nove vloge, tj. približno 0,33 letnega EPDČ. Pri oceni številke za razširitev obsega registracije je ESMA upošteval, da: (1) bi vloga za razširitev obsega registracije zahtevala približno 70 % virov v primerjavi z novo vlogo; (2) bi ESMA izkoristil poznavanje vložnika in (3) ima ESMA podobne izkušnje s ponovnimi vlogami bonitetnih agencij.
            
            
               Na podlagi tega je ESMA najprej predlagal, da se pristojbina za razširitev obsega registracije določi pri 50 000 EUR, ne glede na pričakovani promet. Sodelujoči v javnem posvetovanju so podprli predlog ESMA za znižano pristojbino za razširitev obsega. Vendar je eden od sodelujočih menil, da je ocena o 70 % časa in dela ESMA v primerjavi z obdelavo nove vloge pretirana. Drug sodelujoči je menil, da lahko pristojbina v višini 50 000 EUR za razširitev obsega odvrne repozitorije sklenjenih poslov, ki pričakujejo manjši obseg poslov financiranja z vrednostnimi papirji, in da lahko vpliva na njihovo konkurenčnost. Tretji sodelujoči se je zavzel za nižjo pristojbino za repozitorije sklenjenih poslov z manjšim pričakovanim prometom, ki prosijo za razširitev obsega registracije. ESMA je na pomisleke sodelujočih odgovoril s spremembami svojega nasveta, tako da so pristojbine za repozitorije sklenjenih poslov z nižjim pričakovanim prometom določene pri 32 500 EUR, pristojbina za repozitorije sklenjenih poslov z velikim pričakovanim prometom pa je ostala 50 000 EUR.
            
            
               Letne pristojbine za nadzor
            
            
               Namen letnih pristojbin za nadzor je pokriti tekoče letne stroške ESMA za nadzor. V skladu z načelom iz uredbe o poslih financiranja z vrednostnimi papirji, da morajo biti pristojbine sorazmerne s prometom repozitorijev sklenjenih poslov in v celoti pokrivati stroške ESMA, ESMA predlaga, naj se pristojbine določijo na podlagi njegove ocene skupnih letnih stroškov, povezanih z nadzorom, sorazmerno razdeljenih na repozitorije sklenjenih poslov glede na njihove prihodke. Ta pristop je podoben pristopu iz uredbe EMIR. V skladu z uredbo EMIR se delež za vsak repozitorij sklenjenih poslov izračuna tako, da se upoštevajo tri komponente z enako težo: glavni prihodki, sporočeni posli in odprti posli. Vendar ESMA predlaga, da se pri uredbi o poslih financiranja z vrednostnimi papirji delež stroškov, ki se krije, izračuna po poenostavljeni formuli.
            
            
               Izkušnje ESMA z uredbo EMIR so pokazale, da ni bilo težav pri zbiranju podatkov o glavnih prihodkih repozitorijev sklenjenih poslov, saj so repozitoriji sklenjenih poslov po nacionalni zakonodaji obvezani pripraviti računovodske izkaze, ki običajno vsebujejo razčlenitev prihodkov, tako da je bilo mogoče ugotoviti prihodke, povezane z uredbo EMIR. Na podlagi tega je ESMA najprej predlagal poenostavljeno formulo za izračun deleža stroškov, ki jih krije vsak repozitorij sklenjenih poslov, in sicer tako, da se glavni prihodki vsakega repozitorija sklenjenih poslov od poslov financiranja z vrednostnimi papirji delijo z vsoto glavnih prihodkov vseh repozitorijev sklenjenih poslov od poslov financiranja z vrednostnimi papirji.
            
            
               ESMA se je pozanimal tudi, ali bi bilo treba upoštevati pomožne storitve. V zvezi s tem je pojasnil, da lahko v nekaterih primerih nekateri repozitoriji sklenjenih poslov zaradi drugačne strukture stroškov zaračunavajo nižje pristojbine za poročanje poslov financiranja z vrednostnimi papirji kot primerljivi repozitoriji. Takšne nižje pristojbine lahko pomenijo več poročil o poslih financiranja z vrednostnimi papirji, kot bi nakazovali prihodki repozitorija sklenjenih poslov od teh poslov. ESMA na tej stopnji meni, da je z nekaj odstopanja nadzorno delo še vedno sorazmerno s pristojbinami za nadzor, ki se zaračunajo na podlagi glavnih prihodkov. Vendar je ESMA opozoril, da se lahko to v prihodnosti spremeni. Poleg tega je omenil možnost, da lahko nekateri repozitoriji sklenjenih poslov sodelujejo pri navzkrižnem subvencioniranju, kar pomeni, da znižajo pristojbine za svoje glavne storitve ter hkrati povečajo pristojbine za pomožne storitve, da bi ESMA plačevali nižje pristojbine za nadzor. ESMA je opozoril, da lahko taka situacija povzroči nelojalno konkurenco, ter omenil, da je bil podoben pomislek obravnavan v okviru uredbe o bonitetnih agencijah
                  4
               , kjer so se zadevne pomožne storitve vključile v formulo za določitev deleža stroškov, ki jih krijejo bonitetne agencije.
            
            
               O tem predlogu je med javnim posvetovanjem potekala obsežna razprava. Nekateri sodelujoči se niso strinjali s predlogom ESMA in so podpirali pristop iz uredbe EMIR, kjer pomožni prihodki niso vključeni v formulo. Menili so, da ni nujne korelacije med ponujanjem pomožnih storitev in večjim prometom. Eden od sodelujočih se je zavzemal za izračun deležev repozitorijev sklenjenih poslov na podlagi obsega obdelanih poslov kot edinega zanesljivega kazalnika zahtevanega nadzornega dela ESMA. Drugi sodelujoči se je zavzemal za pristop iz uredbe EMIR s spremenjenimi utežmi za vsako od komponent iz formule iz uredbe EMIR. Po drugi strani so drugi udeleženci na trgu menili, da je vključitev odprtih poslov v formulo pri pristopu iz uredbe EMIR povzročila nepričakovane težave zaradi narave določenih poslov z izvedenimi finančnimi instrumenti. Ti sodelujoči so podprli predlog ESMA z utemeljitvijo, da samo glavni prihodki ne odražajo točne količine nadzornega dela, ki ga mora opraviti ESMA.
            
            
               Na podlagi teh prispevkov je ESMA v končnem poročilu predlagal, da se kot parameter v formuli uporabijo tako prihodki od glavnih storitev poslov financiranja z vrednostnimi papirji kot tudi prihodki od pomožnih storitev teh poslov. To odraža stališče poslancev Evropskega parlamenta, ki so prav tako podprli vključitev pomožnih storitev zaradi tveganja napačnih spodbud (tj. navzkrižnega subvencioniranja), uskladitve s pristopom iz uredbe o bonitetnih agencijah in potrebe po celoviti metriki. Kot je navedeno, je ESMA te pomisleke obravnaval v končnem poročilu.
            
            
               Minimalne letne pristojbine za nadzor
            
            
               Glede na to, da nadzor repozitorijev sklenjenih poslov zahteva izvajanje nadzornih dejavnosti na določeni minimalni ravni za vsak repozitorij sklenjenih poslov, je ESMA predlagal minimalne pristojbine za nadzor, podobno kot pri pristopu v uredbi EMIR. Ob upoštevanju podobnosti z uredbo EMIR je ESMA predlagal, da se minimalna pristojbina določi pri 30 000 EUR. ESMA pričakuje, da bodo minimalne nadzorne dejavnosti specifične za uredbo o poslih financiranja z vrednostnimi papirji, tj. ESMA v zvezi s tem ne pričakuje sinergij z uredbo EMIR. Zato predlaga, da bi morala biti minimalna pristojbina enaka za nove repozitorije sklenjenih poslov in za tiste, ki so že registrirani v skladu z uredbo EMIR.
            
            
               Del sodelujočih v javnem posvetovanju je podprl predlog ESMA o minimalnih pristojbinah za nadzor. Drugi so menili, da bi morale biti pristojbine sorazmerne s prometom repozitorija sklenjenih poslov, kot določa uredba o poslih financiranja z vrednostnimi papirji, in da bi bilo treba prilagoditi (tj. znižati) minimalne pristojbine, da bi odražale samo dodatne potrebne stroške v primeru razširitve obsega registracije.
            
            
               ESMA je v končnem poročilu ohranil začetni predlog z utemeljitvijo, da bi morale minimalne pristojbine pokriti fiksne stroške ESMA in da v tem primeru ni sinergij z uredbo EMIR, ki bi upravičevale znižano raven pristojbin. 
            
            
               Pristojbine za nadzor v prvem letu
            
            
               ESMA je glede na izkušnje z uredbo EMIR v posvetovalnem dokumentu pojasnil, da v prvih mesecih po registraciji repozitorija sklenjenih poslov njeno nadzorno delo ni povezano s stopnjo dejavnosti repozitorija sklenjenih poslov, ampak je podobno pri vseh repozitorijih ter približno enako nadzornemu delu med registracijo. ESMA je v zvezi s tem opozoril, da v skladu z uredbo o poslih financiranja z vrednostnimi papirji obveznost poročanja začne veljati šele 12 mesecev po sprejetju regulativnih tehničnih standardov o podrobnostih v zvezi s poročili na podlagi člena 4(9) uredbe o poslih financiranja z vrednostnimi papirji. ESMA je v zvezi s tem menil, da bodo v primeru, če se registracija opravi v določenem letu in se obveznost poročanja na podlagi uredbe o poslih financiranja z vrednostnimi papirji začne naslednje leto, stroški nižji kot v običajnem letu tipičnega nadzora; če pa registracija repozitorija sklenjenih poslov pade v isto leto kot začetek obveznosti poročanja na podlagi uredbe o poslih financiranja z vrednostnimi papirji, bi to pomenilo, da je situacija bolj podobna običajnemu nadzoru.
            
         
         
            
               Ob upoštevanju tega je ESMA predlagal tri scenarije za izračun pristojbin za nadzor v prvem letu.
            
            
               Pri prvem scenariju, po katerem se registracija opravi v enem letu, obveznost poročanja na podlagi uredbe o poslih financiranja z vrednostnimi papirji pa se začne naslednje leto, ESMA predlaga, da je pristojbina za prvo leto omejena navzgor na znesek pristojbine za registracijo, ki se izračuna po formuli tako, da je pristojbina sorazmerno nižja, če do registracije pride bliže koncu leta.
            
            
               Pri drugem scenariju (obveznost poročanja na podlagi uredbe o poslih financiranja z vrednostnimi papirji pade v prvih šest mesecev leta registracije) ESMA predlaga, da se pristojbine izračunajo na podlagi ekstrapolacije prometa za vmesno obdobje, kar je podobno pristopu pri začasnih pravilih iz uredbe o EMIR, ki veljajo v drugem letu poročanja.
            
            
               Pri tretjem scenariju (obveznost poročanja na podlagi uredbe o poslih financiranja z vrednostnimi papirji pade v zadnjih šest mesecev leta registracije) ESMA predlaga, da se pristojbine izračunajo na podlagi pristojbine za registracijo repozitorija sklenjenih poslov.
            
            
               Večina sodelujočih je zaradi boljšega načrtovanja stroškov izrazila željo po enotnem pristopu, ki sledi prvemu opisanemu scenariju.
            
            
               ESMA predlaga, da se obdržijo vsi trije scenariji, saj ti bolje odražajo dejanske stroške in delo ESMA na področju nadzora.
            
            
               Pristojbine za priznanje
            
            
               ESMA v zvezi s stroški priznavanja opozarja, da še ni obdelal vloge za priznanje repozitorija sklenjenih poslov iz tretje države, a glede na podobnosti med postopki v skladu z uredbo EMIR in uredbo o poslih financiranja z vrednostnimi papirji meni, da bi morale biti pristojbine za priznanje in pristojbine za stalni nadzor repozitorijev sklenjenih poslov iz tretjih držav v skladu z obema uredbama enake.
            
            
               Glede na to in glede na podobnosti pri priznavanju v skladu z uredbo EMIR, ESMA predlaga, da se ohranita enaka struktura in raven pristojbin kot v uredbi EMIR. ESMA je zlasti predlagal, da repozitoriji sklenjenih poslov iz tretjih držav plačajo začetno pristojbino za priznanje, ki jo sestavljata: (1) 20 000 EUR za obdelavo vloge za priznanje in (2) znesek, ki izhaja iz stroškov za sklenitev sporazuma o sodelovanju, ocenjen na 35 000 EUR. Poleg tega je ESMA predlagal, da bi se v primeru razširitve obsega registracije za priznanje prva komponenta, obdelava vloge za priznanje, zmanjšala za 50 %, kar je enako 10 000 EUR, glede na sinergije s postopkom registracije pri uredbi EMIR. ESMA je predlagal, da druga komponenta v primeru razširitve obsega priznanja ostane nespremenjena.
            
            
               ESMA je v zvezi s stalno pristojbino za priznanje predlagal, da bi se stalna pristojbina za priznanje določila na 5 000 EUR, toliko kot znaša stalna pristojbina za priznanje v uredbi EMIR.
            
            
               Medtem ko so se udeleženci na trgu na splošno strinjali s predlogom ESMA, so izrazili pomisleke, da je ocena stroškov za oceno ureditve tretjih držav in sklepanje sporazumov o sodelovanju previsoka. Vendar ESMA vztraja pri svoji oceni, saj se oceni v skladu z uredbo o poslih financiranja z vrednostnimi papirji in uredbo EMIR razlikujeta in ni nujno, da je organ tretje države, pristojen za nadzor repozitorijev sklenjenih poslov za izvedene finančne instrumente in posle financiranja z vrednostnimi papirji, isti, zato ni razloga za domnevo, da bo prišlo do sinergij, ki bi privedle do zmanjšanja nadzornega dela, kar bi upravičilo znižane pristojbine. 
            
            
               Pogoji za plačilo in povračilo 
            
            
               Ker morajo pristojbine kriti stroške ESMA, ta predlaga, da bi se pristojbine za registracijo v celoti plačale ob vložitvi vloge. Da bi preprečili lažne vloge, ESMA predlaga, da vloge ne bi bilo mogoče umakniti.
            
            
               Poleg tega ESMA predlaga, da se podobno kot pri uredbi EMIR letne pristojbine za nadzor plačajo v dveh obrokih. Tako bi se prvi obrok plačal 28. februarja vsakega leta. Vendar ESMA predlaga, da se datum plačila drugega obroka z 31. avgusta premakne na 31. oktober, da bi lahko bolje obravnavali možnost nepričakovanih vlog za registracijo ali priznanje. Večina anketirancev ni ugovarjala temu pristopu.
            
            
               Nazadnje ESMA predlaga, da bi se vse pristojbine plačale ESMA, ki bo povrnil stroške, ki so nacionalnim organom nastali kot posledica izvajanja nadzorniških nalog, ki jih je nanje prenesel ESMA. Sodelujoči so podprli predlog ESMA.
            
            
               Ta uredba upošteva ukrepe, ki jih je predlagal ESMA v svojem tehničnem nasvetu.
            
            
               3.1.Analiza stroškov in koristi
            
            
               Registracija repozitorijev sklenjenih poslov in priznanje repozitorijev sklenjenih poslov iz tretjih držav ter njihov stalni nadzor s strani ESMA in nacionalnih organov pomenijo stroške za nadzor. Uredba o poslih financiranja z vrednostnimi papirji zahteva, da repozitoriji sklenjenih poslov te stroške krijejo sorazmerno s svojim prometom. Verjetno je, da bi repozitoriji sklenjenih poslov navedene stroške ali velik del navedenih stroškov prenesli na nasprotne stranke, ki poročajo, in sicer prek pristojbin, ki jih zaračunavajo repozitoriji sklenjenih poslov.
            
            
               Skupni stroški nadzora repozitorijev sklenjenih poslov bodo po pričakovanjih približno enaki kot pri repozitorijih sklenjenih poslov, ki poslujejo v skladu z uredbo EMIR, tj. 2,5 milijona EUR (glej ocene ESMA zgoraj). Ta znesek ni nepomemben v primerjavi s skupnimi stroški izpolnjevanja obveznosti repozitorijev sklenjenih poslov, ki jih je podjetje Europe Economics
                  5
                ocenilo na 3,4–6,5 milijona EUR enkratnih stroškov in 1,6–2,1 milijona EUR tekočih letnih stroškov na repozitorij sklenjenih poslov. Vendar bi jih morali glede na to, da bodo repozitoriji sklenjenih poslov stroške verjetno prenesli na stranke, ki poročajo, primerjati s skupnimi stroški za te stranke. Podjetje Europe Economics je ocenilo, da so skupni enkratni stroški sektorja med 151 in 198 milijonov EUR, skupni tekoči letni stroški sektorja pa med 44 in 59 milijoni EUR. V primerjavi s tem so letni stroški ESMA za nadzor v višini 2,5 milijona EUR manj pomembni.
            
            
               V vsakem primeru bi se ti stroški izravnali s koristmi, ki izhajajo iz večje preglednosti in zagotavljanja rednih in razčlenjenih podatkov o trgu poslov financiranja z vrednostnimi papirji regulativnim organom. Take informacije bi regulativnim organom omogočile spremljanje in zaznavanje pojavitev sistemskega tveganja, ki izhaja iz povečevanja finančnega vzvoda ter spreminjanja zapadlosti in likvidnosti izven tradicionalnega bančnega sistema ter po potrebi uvajanje preventivnih ukrepov.
            
         
         
            
               3.2.Sorazmernost
            
            
               Ta uredba določa pristojbine za repozitorije sklenjenih poslov, in sicer njihove vrste, višino in način plačila. Cilj pristojbin je kritje stroškov ESMA v zvezi z nadzorom repozitorijev sklenjenih poslov v celoti, ne da bi pri tem prišlo do večjih primanjkljajev ali presežkov. Pristojbine so določene tako, da izpolnjujejo ta cilj, in so zato sorazmerne.
            
            
               Ob upoštevanju zgoraj navedenega ta uredba zagotavlja sorazmerno uporabo pravil iz uredbe o poslih financiranja z vrednostnimi papirji, pri čemer upošteva načelo sorazmernosti.
            
            
               3.3.Subsidiarnost
            
            
               Cilj te uredbe je določiti vrste in višino pristojbin, ki jih repozitoriji sklenjenih poslov plačajo ESMA, da pokrijejo stroške za nadzor, ki nastanejo ESMA.
            
            
               Države članice takih ukrepov ne morejo uvesti same, ker je treba te pristojbine določiti dosledno po vsej EU, da se zagotovi poštena porazdelitev stroškov med repozitoriji sklenjenih poslov ter enaki konkurenčni pogoji v EU. Ta uredba dopolnjuje uredbo o poslih financiranja z vrednostnimi papirji ob spoštovanju načela sorazmernosti, kot je pojasnjeno zgoraj, in je zato skladna z načelom subsidiarnosti.
            
            
               4.PRAVNI ELEMENTI DELEGIRANEGA AKTA
            
            
               V poglavju I predlagane uredbe o pristojbinah so navedene splošne določbe in zlasti:
            
            
               ·so v členu 1 določeni stroški, ki jih krijejo pristojbine. Predlog ne pomeni dodatnih stroškov v zvezi z odhodki za zaposlene;
            
            
               ·je členu 2 opredeljen upoštevani promet repozitorijev sklenjenih poslov, na podlagi katerega se bodo zaračunale pristojbine za nadzor;
            
            
               ·je v členu 3 določena možnost pregleda ravni pristojbin v primeru velikega in ponavljajočega se presežka ali primanjkljaja.
            
            
               V poglavju II so določene vrste pristojbin, ki se zaračunajo repozitorijem sklenjenih poslov v skladu z uredbo o poslih financiranja z vrednostnimi papirji:
            
            
               ·v členu 4 so navedene vrste pristojbin, ki se morajo plačati;
            
            
               ·v členu 5 je določena enkratna pristojbina za registracijo in razširitev obsega registracije, ki se zaračuna in ki odraža stroške ESMA za obdelavo vloge za registracijo ali razširitev obsega registracije;
            
            
               ·v členu 6 so določene letne pristojbine za nadzor, ki se zaračunajo in ki krijejo stroške ESMA za stalne nadzorne dejavnosti ter bodo sorazmerne z upoštevanim prometom repozitorija sklenjenih poslov. Določi se minimalna pristojbina za nadzor, ki krije fiksne upravne stroške za nadzor;
            
            
               ·v členu 7 je določena pristojbina za priznanje, ki se zaračuna repozitorijem sklenjenih poslov iz tretjih držav.
            
            
               V poglavju III so opredeljeni načini plačila in možno povračilo pristojbin ter zlasti:
            
            
               ·so v členu 8 določeni splošni načini plačila. Plačila se morajo opraviti v eurih. Določi se tudi dnevna kazen v primeru poznega plačila;
            
            
               ·so v členu 9 določeni načini plačila pristojbin za registracijo, ki se v celoti plačajo ob vložitvi vloge za registracijo.
            
            
               ·so v členu 10 določeni načini plačila letnih pristojbin za nadzor, ki se plačajo v dveh obrokih (februarja in oktobra vsako leto);
            
         
         
            
               ·so v členu 11 določeni načini plačila pristojbin za priznanje, ki se v celoti plačajo ob vložitvi vloge za priznanje, letna pristojbina za nadzor pa februarja vsako leto;
            
            
               ·je v členu 12 določeno povračilo stroškov, ki nastanejo pristojnim organom pri opravljanju nalog, ki jih v skladu z uredbo o poslih financiranja z vrednostnimi papirji nanje prenese ESMA. 
            
            
               Poglavje IV vsebuje prehodne in končne določbe:
            
            
               ·v členu 13 je določeno, kako se izračunajo začasne pristojbine za nadzor za prvo leto, ki jih plačajo repozitoriji sklenjenih poslov;
            
            
               ·v členu 14 so določeni načini plačila pristojbin za registracijo in pristojbin za repozitorije sklenjenih poslov iz tretjih držav v letu 2019;
            
            
               ·v členu 15 je določena letna pristojbina za nadzor za leto 2020, ki jo plačajo repozitoriji sklenjenih poslov, registrirani v letu 2019;
            
            
               ·v členu 16 je določen datum začetka veljavnosti akta; 
            
            
               v Prilogi delegirane uredbe so določeni metoda za izračun in plačilni pogoji za začasne pristojbine za nadzor v prvem letu, opredeljene v členu 13.
            
            
               DELEGIRANA UREDBA KOMISIJE (EU) …/…
            
            
               z dne 13.12.2018
            
            
               o dopolnitvi Uredbe (EU) 2015/2365 Evropskega parlamenta in Sveta v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št. 648/2012
                  6
                in zlasti člena 11(2) Uredbe,
            
            
               ob upoštevanju naslednjega:
            
            
               (1)V členu 62 Uredbe (EU) št. 1095/2010 Evropskega parlamenta in Sveta
                  7
                je določeno, da prihodki Evropskega organa za vrednostne papirje in trge (ESMA) poleg prispevkov nacionalnih javnih organov in subvencije Unije zajemajo tudi pristojbine, plačane ESMA v primerih, določenih v zakonodaji Unije.
            
            
               (2)Repozitorijem sklenjenih poslov s sedežem v Uniji bi bilo treba zaračunati pristojbino za registracijo, ki krije stroške ESMA za obdelavo vloge za registracijo. 
            
            
               (3)Stroški ESMA za obdelavo vloge bodo višji, če repozitorij sklenjenih poslov ponuja pomožne storitve. Opravljanje takih pomožnih storitev je kazalnik za visok pričakovan promet in za povečane stroške, povezane z oceno vloge za registracijo. Zato bi bilo treba za potrebe zaračunavanja pristojbin za registracijo repozitorije sklenjenih poslov razvrstiti v dve kategoriji glede na pričakovan skupni promet (visok in nizek pričakovan skupni promet), za kateri bi se morale uporabljati različne pristojbine za registracijo, ki bi bile odvisne od tega, ali nameravajo repozitoriji sklenjenih poslov opravljati pomožne storitve.
            
            
               (4)Kadar repozitorij sklenjenih poslov, ki je že registriran v skladu z Uredbo (EU) št. 648/2012 Evropskega parlamenta in Sveta
                  8
               , zaprosi za razširitev obsega registracije, bi bili stroški za točno oceno in preučitev vloge nižji kot pri novi registraciji, saj ESMA že ima ustrezne informacije o repozitoriju sklenjenih poslov, ki je predložil vlogo. Zato bi moral repozitorij sklenjenih poslov, ki je predložil vlogo, plačati znižano pristojbino. Kadar repozitorij sklenjenih poslov, ki še ni registriran v skladu z Uredbo (EU) št. 648/2012, hkrati predloži vlogi za registracijo v skladu z Uredbo (EU) št. 648/2012 in Uredbo (EU) 2015/2365, bi bili stroški za točno oceno in preučitev vlog prav tako nižji, in sicer zaradi sinergij enkratnega pregledovanja iste vrste dokumentov. V primeru hkratnih vlog bi moral repozitorij sklenjenih poslov plačati polno pristojbino za registracijo v skladu z Uredbo (EU) št. 648/2012 in znižano pristojbino za razširitev obsega registracije v skladu z Uredbo (EU) 2015/2365.
            
         
         
            
               (5)Če začne repozitorij sklenjenih poslov po registraciji ponujati pomožne storitve, zaradi česar se uvrsti v višjo kategorijo v smislu pričakovanega skupnega prometa, bi moral repozitorij sklenjenih poslov plačati razliko med prvotno pristojbino za registracijo in pristojbino za registracijo, ki ustreza kategoriji višjega pričakovanega prometa. Nasprotno v primeru, da repozitorij sklenjenih poslov po registraciji neha ponujati pomožne storitve, ESMA ni dolžan povrniti pristojbine, saj so se stroški za oceno vloge repozitorija sklenjenih poslov z visokim prometom dejansko porabili med registracijo.
            
            
               (6)Za odvračanje od neutemeljenih vlog se pristojbine za registracijo ne bi povrnile, če vložnik svojo vlogo v postopku registracije umakne ali če se registracija zavrne.
            
            
               (7)Za zagotovitev učinkovite porabe proračuna ESMA ter hkrati za zmanjšanje finančnega bremena držav članic in Unije je treba zagotoviti, da repozitoriji sklenjenih poslov plačajo vsaj vse stroške v zvezi z svojim nadzorom. Pristojbine za nadzor bi bilo treba določiti na ravni, ki bi preprečila znatno kopičenje primanjkljaja ali presežka za dejavnosti, povezane z repozitoriji sklenjenih poslov. Če bi prišlo do primanjkljajev, jih ESMA ne bi smel izterjati od repozitorijev sklenjenih poslov. Če bi bil primanjkljaj velik, bi moral ESMA preučiti razloge in spremeniti svoje predvidene stroške za nadzor za naslednje proračunsko obdobje. Če bi prišlo do presežkov, repozitoriji sklenjenih poslov ne bi smeli izterjati presežnih pristojbin.
            
            
               (8)Za zagotovitev pravične in jasne dodelitve pristojbin, ki hkrati odraža dejansko upravno obremenitev v zvezi s posameznimi nadzorovanimi subjekti, bi bilo treba pristojbino za nadzor izračunati na podlagi prometa, ki se ustvari z glavnimi in pomožnimi dejavnostmi repozitorija sklenjenih poslov. Za namen izračuna upoštevanega prometa je treba razlikovati med pomožnimi storitvami, ki so neposredno povezane z zagotavljanjem glavnih storitev centralnega zbiranja in vzdrževanja evidenc o poslih financiranja z vrednostnimi papirji v skladu z Uredbo (EU) 2015/2365, kot so posojanje prek zastopnika in upravljanje zavarovanja s premoženjem, ter storitvami, povezanimi s centralnim zbiranjem in vzdrževanjem evidenc o poslih financiranja z vrednostnimi papirji ter izvedenimi finančnimi instrumenti, kot so uparjanje, potrjevanje poslov, vrednotenje zavarovanja s premoženjem in poročanje tretjim osebam. Pristojbine za nadzor, zaračunane repozitoriju sklenjenih poslov, bi morale biti sorazmerne z dejavnostjo navedenega repozitorija sklenjenih poslov v primerjavi s skupno dejavnostjo vseh registriranih in nadzorovanih repozitorijev sklenjenih poslov v določenem letu.  Ker pa obstajajo nekateri fiksni upravni stroški za nadzor repozitorijev sklenjenih poslov, bi bilo treba določiti minimalno letno pristojbino za nadzor. Ta znesek ne vpliva na plačilo pristojbin za nadzor v skladu z Uredbo (EU) št. 648/2012.
            
            
               (9)Za pokritje stroškov priznanja in letnih upravnih stroškov za nadzor bi bilo treba določiti pravila za zaračunavanje pristojbin repozitorijem sklenjenih poslov iz tretjih držav, ki v skladu z Uredbo (EU) 2015/2365 predložijo vlogo za priznanje v Uniji. V zvezi s tem bi morale pristojbine za priznanje vključevati dve komponenti, in sicer stroške, povezane z obravnavo vloge za priznanje takih repozitorijev sklenjenih poslov iz tretjih držav s strani ESMA v skladu s členom 19(4) navedene uredbe, in stroške, povezane s sklenitvijo dogovorov o sodelovanju s pristojnimi organi tretje države, v kateri je registriran repozitorij sklenjenih poslov, ki je predložil vlogo, v skladu s členom 20 navedene uredbe. Stroški, povezani s sklenitvijo dogovorov o sodelovanju, bi se morali razdeliti med priznanimi repozitoriji sklenjenih poslov iz iste tretje države. Poleg tega bi se morala repozitorijem sklenjenih poslov iz tretjih držav zaračunati letna pristojbina za nadzor.
            
            
               (10)Kadar repozitorij sklenjenih poslov iz tretje države, ki je že priznan v skladu z Uredbo (EU) št. 648/2012, zaprosi za razširitev obsega registracije priznanja, bi morali biti stroški obravnave vloge nižji od stroškov obravnave nove vloge, in sicer zaradi sinergij med ureditvami na podlagi Uredbe (EU) št. 648/2012 in Uredbe (EU) 2015/2365. Zato bi bilo treba znižati komponento pristojbine za priznanje, ki je povezana z obravnavo vloge. Po drugi strani stroški sklenitve sporazuma o sodelovanju pomenijo stroške, povezane s skladnostjo z Uredbo (EU) 2015/2365. Zato bi morala biti komponenta pristojbine za priznanje, povezana s sporazumi o sodelovanju, neodvisna od obstoja sporazumov o sodelovanju na podlagi Uredbe (EU) št. 648/2012.
            
            
               (11)Nadzorne funkcije, ki jih ESMA izvaja v zvezi s priznanimi repozitoriji sklenjenih poslov iz tretjih držav, so povezane zlasti z izvajanjem dogovorov o sodelovanju, vključno z učinkovito izmenjavo podatkov med zadevnimi organi. Stroški opravljanja navedenih funkcij bi se morali pokriti z letnimi pristojbinami za nadzor, zaračunanimi repozitorijem sklenjenih poslov. Ker bodo navedeni stroški veliko nižji od stroškov ESMA za zagotavljanje neposrednega nadzora registriranih repozitorijev sklenjenih poslov v Uniji, bi morale biti pristojbine za nadzor za priznane repozitorije sklenjenih poslov znatno nižje od minimalne pristojbine za nadzor, zaračunane registriranim repozitorijem sklenjenih poslov, ki jih neposredno nadzira ESMA. 
            
            
               (12)Nacionalni pristojni organi imajo stroške pri izvajanju nalog v skladu z Uredbo (EU) 2015/2365 in v primeru prenosa nalog z ESMA na nacionalne pristojne organe v skladu s členom 74 Uredbe (EU) št. 648/2010 ter v skladu s členom 9(1) Uredbe (EU) 2015/2365. Pristojbine, ki jih ESMA zaračuna repozitorijem sklenjenih poslov, bi morale kriti tudi te stroške. Da pristojni organi ne bi ustvarili izgube ali dobička pri izvajanju prenesenih nalog ali zagotavljanju pomoči ESMA, bi moral ESMA povrniti dejanske stroške, ki jih je imel zadevni nacionalni pristojni organ. 
            
            
               (13)Ker bodo v letu registracije repozitorija sklenjenih poslov na voljo le omejeni podatki o njegovi dejavnosti, bi bilo treba začasno pristojbino za nadzor izračunati na podlagi ocene stroškov, potrebnih za nadzor navedenega repozitorija sklenjenih poslov v prvem letu. Pri točnem izračunu pristojbine bi bilo treba upoštevati datum registracije repozitorija sklenjenih poslov in datum, na katerega se začne obveznost poročanja iz člena 4(1) Uredbe (EU) 2015/2365, da se točno odraža stopnja nadzora, ki se zahteva od ESMA. Če se regulativno poročanje repozitorija sklenjenih poslov začne šele v letu po njegovi registraciji, bi morala začasna pristojbina za nadzor za leto registracije temeljiti na pristojbini za registracijo. To je zato, ker so stroški za nadzor repozitorija sklenjenih poslov, ki še ne poroča, primerljivi s stroški za oceno vloge za registracijo. Znesek se glede na čas med registracijo in koncem leta sorazmerno prilagodi s predpostavko, da standardni postopek registracije zahteva 150 delovnih dni. Če se regulativno poročanje repozitorija sklenjenih poslov začne v prvih šestih mesecih leta registracije, bi se morala začasna pristojbina za nadzor izračunati na podlagi upoštevanega prometa, ki odraža prihodke repozitorija sklenjenih poslov v prvi polovici leta. Če se regulativno poročanje repozitorija sklenjenih poslov začne v zadnjih šestih mesecih leta registracije, bi se morala začasna pristojbina za nadzor izračunati na podlagi ravni pristojbine za registracijo repozitorija sklenjenih poslov. Razlog za to je, da so na voljo le omejeni podatki za uporabo upoštevanega prometa.
            
            
               (14)Repozitoriji sklenjenih poslov, ki so bili registrirani leta 2019, ne bodo začeli opravljati storitev poročanja pred koncem leta 2019, njihova stopnja dejavnosti leta 2019 pa bo verjetno zanemarljiva. Zato bi bilo treba njihovo letno pristojbino za nadzor za leto 2020 izračunati na podlagi njihovega upoštevanega prometa v prvi polovici leta 2020.
            
            
               (15)Ta uredba bi morala biti podlaga za pravico ESMA do zaračunavanja pristojbin repozitorijem sklenjenih poslov –
            
            
               SPREJELA NASLEDNJO UREDBO:
            
            
               POGLAVJE I
                  SPLOŠNE DOLOČBE
            
            
               Člen 1
            
            
               Celotno povračilo stroškov nadzora
            
            
               Pristojbine, zaračunane repozitorijem sklenjenih poslov, pokrivajo:
            
            
               (a)vse stroške v zvezi z registracijo in nadzorom repozitorijev sklenjenih poslov, ki ju ESMA izvaja v skladu z Uredbo (EU) 2015/2365, vključno s stroški priznanja repozitorijev sklenjenih poslov, pa tudi stroške, ki so posledica razširitve obsega registracije ali razširitve obsega priznanja za repozitorije sklenjenih poslov, ki so že registrirani ali priznani v skladu z Uredbo (EU) št. 648/2012;
            
            
               (b)vse stroške za povračila pristojnim organom, ki so nastali zaradi izvajanja nalog v skladu z Uredbo (EU) 2015/2365 in zaradi kakršnega koli prenosa nalog v skladu s členom 74 Uredbe (EU) št. 648/2012 ter v skladu s členom 9 Uredbe 2015/2365.
            
            
               Člen 2
            
            
               Upoštevani promet
            
         
         
            
               1.Repozitoriji sklenjenih poslov, registrirani v skladu z Uredbo (EU) 2015/2365, za namene te uredbe hranijo samo revidirane računovodske izkaze, v katerih se razlikuje vsaj med naslednjim:
            
            
               (a)prihodki iz glavnih funkcij centralnega zbiranja in vzdrževanja evidenc o poslih financiranja z vrednostnimi papirji v skladu z Uredbo (EU) 2015/2365;
            
            
               (b)prihodki iz pomožnih storitev, ki so neposredno povezane s centralnim zbiranjem in vzdrževanjem evidenc o poslih financiranja z vrednostnimi papirji v skladu z Uredbo (EU) 2015/2365. 
            
            
               Upoštevani prihodki od pomožnih storitev repozitorija sklenjenih poslov za dano leto (n) so prihodki od storitev iz točke (b).
            
            
               2.Repozitoriji sklenjenih poslov, registrirani v skladu z Uredbo (EU) 2015/2365 in Uredbo (EU) št. 648/2012, za namene te uredbe hranijo revidirane računovodske izkaze, v katerih se razlikuje vsaj med naslednjim:
            
            
               (a)prihodki iz glavnih funkcij centralnega zbiranja in vzdrževanja evidenc o poslih financiranja z vrednostnimi papirji v skladu z Uredbo (EU) 2015/2365;
            
            
               (b)prihodki iz glavnih funkcij centralnega zbiranja in vzdrževanja evidenc o izvedenih finančnih instrumentih v skladu z Uredbo (EU) št. 648/2012;
            
            
               (c)prihodki iz pomožnih storitev, ki so neposredno povezane s centralnim zbiranjem in vzdrževanjem evidenc o poslih financiranja z vrednostnimi papirji v skladu z Uredbo (EU) 2015/2365;
            
            
               (d)prihodki iz pomožnih storitev, ki so neposredno povezane s centralnim zbiranjem in vzdrževanjem evidenc poslov financiranja z vrednostnimi papirji v skladu z Uredbo (EU) 2015/2365 ter centralnim zbiranjem in vzdrževanjem evidenc o izvedenih finančnih instrumentih v skladu z Uredbo (EU) št. 648/2012.
            
            
               Upoštevani prihodki od pomožnih storitev repozitorija sklenjenih poslov za dano leto (n) so vsota: 
            
            
               –prihodkov iz točke (c) in 
            
            
               –deleža prihodkov iz točke (d). 
            
            
               Delež prihodkov iz točke (d) je enak prihodkom iz točke (a), deljenim z vsoto: 
            
            
               –prihodkov iz točke (a) in 
            
            
               –prihodkov iz točke (b).
            
            
               3.Upoštevani promet repozitorija sklenjenih poslov za določeno leto (n) je vsota: 
            
            
               –prihodkov iz glavnih funkcij centralnega zbiranja in vzdrževanjem evidenc o poslih financiranja z vrednostnimi papirji iz Uredbe (EU) 2015/2365 na podlagi revidiranih računovodskih izkazov prejšnjega leta (n – 1) in 
            
            
               –upoštevanih prihodkov iz pomožnih storitev, določenih v skladu z odstavkoma 1 in 2, kot je ustrezno, na podlagi revidiranih računovodskih izkazov prejšnjega leta (n – 1), 
            
            
               deljena z vsoto: 
            
            
               –skupnih prihodkov vseh registriranih repozitorijev sklenjenih poslov iz glavnih funkcij centralnega zbiranja in vzdrževanja evidenc poslov financiranja z vrednostnimi papirji v skladu z Uredbo (EU) 2015/2365 na podlagi revidiranih računovodskih izkazov prejšnjega leta (n – 1) in 
            
         
         
            
               –skupnih upoštevanih prihodkov iz pomožnih storitev vseh registriranih repozitorijev sklenjenih poslov, določenih v skladu z odstavkoma 1 in 2, kot je ustrezno, na podlagi revidiranih računovodskih izkazov prejšnjega leta (n – 1).
            
            
               Upoštevani promet določenega repozitorija sklenjenih poslov (v spodnji formuli: „RSPi“) se tako izračuna v skladu z naslednjo formulo: 
            
            
            
            
               kjer so prihodki iz poslov financiranja z vrednostnimi papirji = prihodki iz glavnih storitev poslov financiranja z vrednostnimi papirji + upoštevani prihodki iz pomožnih storitev.
            
            
               4.Kadar repozitorij sklenjenih poslov ni posloval celo predhodno leto (n – 1), se njegov upoštevani promet oceni v skladu s formulo iz odstavka 3, pri čemer se za repozitorij sklenjenih poslov vrednosti, izračunane za število mesecev, v katerih je repozitorij sklenjenih poslov posloval v letu (n – 1), ekstrapolirajo na celo leto (n – 1). 
            
            
               Člen 3
            
            
               Prilagoditev pristojbin
            
            
               Pristojbine, ki se zaračunajo za dejavnosti ESMA v zvezi z repozitoriji sklenjenih poslov, se določijo na taki ravni, da se prepreči znatno kopičenje primanjkljajev ali presežkov.
            
            
               Če se znatni presežki ali primanjkljaji ponavljajo, Komisija pregleda ravni pristojbin. 
            
            
            
               POGLAVJE II
                  Pristojbine
            
            
               Člen 4
            
            
               Vrste pristojbin
            
            
               1.Repozitorijem sklenjenih poslov s sedežem v Uniji, ki predložijo vlogo za registracijo v skladu s členom 5(1) Uredbe (EU) 2015/2365, se zaračunavata naslednji vrsti pristojbin:
            
            
               (a)pristojbine za registracijo in razširitev obsega registracije v skladu s členom 5;
            
            
               (b)letne pristojbine za nadzor v skladu s členom 6. 
            
            
               2.Repozitorijem sklenjenih poslov s sedežem v tretjih državah, ki predložijo vlogo za priznanje v skladu s členom 19(4) Uredbe (EU) 2015/2365, se zaračunavata naslednji vrsti pristojbin:
            
            
               (a)pristojbine za priznanje in razširitev obsega registracije v skladu z odstavkoma 1 in 2 člena 7;
            
            
               (b)letne pristojbine za nadzor priznanih repozitorijev sklenjenih poslov v skladu s členom 7(3).
            
         
         
            
               Člen 5
            
            
               Pristojbina za registracijo in razširitev obsega registracije
            
            
               1.Pristojbina za registracijo, ki jo plačajo posamezni repozitoriji sklenjenih poslov, ki predložijo vlogo, odraža stroške, ki so potrebni za točno oceno in pregled vloge za registracijo ali razširitev obsega registracije, ob upoštevanju storitev, ki jih bo opravljal repozitorij sklenjenih poslov, vključno s pomožnimi storitvami.
            
            
               2.Šteje se, da repozitorij sklenjenih poslov ponuja pomožne storitve v katerem koli od naslednjih primerov:
            
            
               (a)kadar neposredno opravlja pomožne storitve; 
            
            
               (b)kadar pomožne storitve opravlja subjekt, ki je uvrščen v isto skupino kot repozitorij sklenjenih poslov;
            
            
               (c)kadar pomožne storitve opravlja subjekt, s katerim je repozitorij sklenjenih poslov sklenil dogovor o sodelovanju pri opravljanju storitev v okviru trgovalne ali potrgovalne verige ali poslovne dejavnosti. 
            
            
               3.Kadar repozitorij sklenjenih poslov ne zagotavlja pomožnih storitev iz odstavka 2, se šteje, da je pričakovani skupni promet zadevnega repozitorija sklenjenih poslov nizek in plača pristojbino za registracijo v višini 65 000 EUR. 
            
            
               4.Kadar repozitorij sklenjenih poslov zagotavlja pomožne storitve iz odstavka 2, se šteje, da je pričakovani skupni promet repozitorija sklenjenih poslov visok in plača pristojbino za registracijo v višini 100 000 EUR. 
            
            
               5.Kadar repozitorij sklenjenih poslov zaprosi za registracijo in je že registriran v skladu s poglavjem 1 naslova VI Uredbe (EU) št. 648/2012, repozitorij sklenjenih poslov plača pristojbino za razširitev obsega registracije v višini:
            
            
               (a)50 000 EUR za repozitorije sklenjenih poslov, ki opravljajo pomožne storitve iz odstavka 2;
            
            
               (b)32 500 EUR za repozitorije sklenjenih poslov s pričakovanim nizkim prometom, ki ne opravljajo pomožnih storitev iz odstavka 2.
            
            
               6.Kadar repozitorij sklenjenih poslov, ki še ni registriran v skladu z Uredbo (EU) št. 648/2012, hkrati predloži vlogo za registracijo v skladu z Uredbo (EU) št. 648/2012 in Uredbo (EU) 2015/2365, plača polno pristojbino za registracijo v skladu z Uredbo (EU) št. 648/2012 in pristojbino za razširitev obsega registracije v skladu z odstavkom 5.
            
            
               7.V primeru pomembnih sprememb pogojev za registracijo iz člena 5(4) Uredbe (EU) 2015/2365, zaradi katerih repozitorij sklenjenih poslov dolguje višjo pristojbino za registracijo v skladu z odstavki 3, 4 in 5, kot jo je plačal na začetku, se repozitoriju sklenjenih poslov zaračuna razlika med začetno plačano pristojbino za registracijo in višjo pristojbino za registracijo, ki velja zaradi pomembne spremembe.
            
            
               Člen 6
            
            
               Letne pristojbine za nadzor za registrirane repozitorije sklenjenih poslov in repozitorije sklenjenih poslov, ki so razširili obseg svoje registracije 
            
            
               1.Registriranemu repozitoriju sklenjenih poslov se zaračuna letna pristojbina za nadzor.
            
            
               2.Skupna letna pristojbina za nadzor in letna pristojbina za nadzor za določen repozitorij sklenjenih poslov za določeno leto (n) se izračuna, kot sledi:
            
            
               (a)skupna letna pristojbina za nadzor za določeno leto (n) je ocena stroškov v zvezi z nadzorom dejavnosti repozitorijev sklenjenih poslov v skladu z Uredbo (EU) 2015/2365, kot je vključena v proračun ESMA za zadevno leto;
            
            
               (b)letna pristojbina za nadzor repozitorija sklenjenih poslov za določeno leto (n) je skupna letna pristojbina za nadzor v skladu s točko (a), razdeljena na vse repozitorije sklenjenih poslov, registrirane v letu n – 1, sorazmerno z njihovim upoštevanim prometom, izračunanim v skladu s členom 2(3).
            
         
         
            
               3.Repozitorij sklenjenih poslov, ki predloži vlogo za registracijo ali razširitev obsega registracije v skladu s členom 5(5) Uredbe (EU) 2015/2365, v nobenem primeru ne plača letne pristojbine za nadzor, ki je nižja od 30 000 EUR.
            
            
               Člen 7
            
            
               Pristojbine za repozitorije sklenjenih poslov iz tretjih držav
            
            
               1.Repozitorij sklenjenih poslov, ki predloži vlogo za priznanje v skladu s členom 19(4)(a) Uredbe (EU) 2015/2365, plača pristojbino za registracijo, ki se izračuna kot vsota naslednjih postavk:
            
            
               (a)20 000 EUR; 
            
            
               (a)zneska, ki se izračuna z delitvijo 35 000 EUR na skupno število repozitorijev sklenjenih poslov iz iste tretje države, ki jih je priznal ESMA ali so predložili vlogo za priznanje, vendar še niso bili priznani.
            
            
               2.Repozitorij sklenjenih poslov, ki predloži vlogo za razširitev obsega registracije v skladu s členom 19(4)(b) Uredbe (EU) 2015/2365, plača pristojbino za registracijo, ki se izračuna kot vsota 10 000 EUR in zneska, izračunanega v skladu z odstavkom 1(b).
            
            
               3.Repozitorij sklenjenih poslov, priznan v skladu s členom 19(3) Uredbe (EU) 2015/2365, plača letno pristojbino za nadzor v višini 5 000 EUR. 
            
            
            
               POGLAVJE III
                  Pogoji za plačilo in povračilo
            
            
               Člen 8
            
            
               Običajni načini plačila
            
            
               1.Vse pristojbine se plačujejo v eurih. Plačila se izvedejo, kot je podrobno opredeljeno v členih 9, 10 in 11. 
            
            
               2.Za vse zamude pri plačilu velja dnevna kazen v višini 0,1 % zneska, ki ga je treba plačati.
            
            
               Člen 9
            
            
               Plačilo pristojbin za registracijo
            
            
               1.Pristojbina za registracijo iz člena 5 se v celoti plača, ko repozitorij sklenjenih poslov predloži svojo vlogo za registracijo v skladu s členom 5(5) Uredbe (EU) 2015/2365.
            
            
               2.Pristojbine za registracijo se ne povrnejo, če repozitorij sklenjenih poslov umakne svojo vlogo za registracijo, preden ESMA sprejme utemeljeno odločitev o registraciji ali zavrnitvi registracije, ali če je bila registracija zavrnjena. 
            
            
               Člen 10
            
            
               Plačilo letnih pristojbin za nadzor
            
         
         
            
               1.Letna pristojbina za nadzor iz člena 6 za določeno leto se plača v dveh obrokih.
            
            
               Prvi obrok se plača 28. februarja zadevnega leta in znaša pet šestin ocenjene letne pristojbine za nadzor. Če upoštevani promet, izračunan v skladu s členom 2, takrat še ni na voljo, se promet izračuna na podlagi zadnjega razpoložljivega upoštevanega prometa v skladu s členom 2.
            
            
               Drugi obrok se plača 31. oktobra. Znesek drugega obroka zajema letno pristojbino za nadzor, izračunano v skladu s členom 6, od katere se odšteje prvi obrok.
            
            
               2.ESMA pošlje računa za oba obroka repozitorijem sklenjenih poslov vsaj 30 dni pred njunim datumom plačila.
            
            
               Člen 11
            
            
               Plačilo pristojbin za repozitorije sklenjenih poslov iz tretjih držav
            
            
               1.Pristojbine za priznanje iz člena 7(1) in 7(2) se v celoti plačajo, ko repozitorij sklenjenih poslov predloži svojo vlogo za priznanje v skladu s členom 19(4) Uredbe (EU) 2015/2365. Pristojbine za priznanje se ne povrnejo. 
            
            
               2.ESMA ob vsaki predložitvi nove vloge za priznanje repozitorija sklenjenih poslov iz tretje države v skladu s členom 19(4) Uredbe (EU) 2015/2365 ponovno izračuna znesek iz člena 7(1)(b).  
            
            
               ESMA že priznanim repozitorijem sklenjenih poslov iz iste tretje države povrne razliko med zneskom, ki se zaračuna na podlagi člena 7(1)(b), in zneskom na podlagi ponovnega izračuna. Zadevna razlika se povrne z neposrednim plačilom ali zmanjšanjem zaračunane pristojbine za naslednje leto. 
            
            
               3.Letna pristojbina za nadzor priznanega repozitorija sklenjenih poslov se plača do konca februarja vsako leto. ESMA pošlje račun za plačilo priznanemu repozitoriju sklenjenih poslov vsaj 30 dni pred navedenim datumom. 
            
            
               Člen 12
            
            
               Povrnitev stroškov pristojnim organom
            
            
               1.Repozitorijem sklenjenih poslov pristojbine za njihovo registracijo, razširitev obsega registracije, nadzor in priznanje iz te uredbe zaračunava samo ESMA. 
            
            
               2.ESMA pristojnemu organu povrne dejanske stroške, ki so nastali zaradi izvajanja nalog v skladu z Uredbo (EU) 2015/2365 in zaradi prenosa nalog v skladu s členom 74 Uredbe (EU) št. 648/2012 ter v skladu s členom 9(1) Uredbe (EU) 2015/2365.
            
            
            
               POGLAVJE IV
                  Prehodne in končne določbe
            
            
               Člen 13
            
            
               Izračun začasnih pristojbin za nadzor
            
            
               1.Kadar se obveznost poročanja iz člena 4(1) Uredbe (EU) 2015/2365 v skladu s členom 33(2)(a) navedene uredbe začne v letu po registraciji repozitorija sklenjenih poslov v skladu s členom 5(5) Uredbe (EU) 2015/2365, repozitorij sklenjenih poslov v letu registracije plača začasno pristojbino za nadzor, izračunano v skladu z delom 1 Priloge.
            
            
               2.Kadar se obveznost poročanja iz člena 4(1) Uredbe (EU) 2015/2365 v skladu s členom 33(2)(a) navedene uredbe začne v prvih šestih mesecih leta registracije repozitorija sklenjenih poslov v skladu s členom 5(5) Uredbe (EU) 2015/2365, repozitorij sklenjenih poslov v letu registracije plača začasno pristojbino za nadzor, izračunano v skladu z delom 2 Priloge.
            
         
         
            
               3.Kadar se obveznost poročanja iz člena 4(1) Uredbe (EU) 2015/2365 v skladu s členom 33(2)(a) navedene uredbe začne v zadnjih šestih mesecih leta registracije repozitorija sklenjenih poslov v skladu s členom 5(5) Uredbe (EU) 2015/2365, repozitorij sklenjenih poslov v letu registracije plača začasno pristojbino za nadzor, izračunano v skladu z delom 3 Priloge.
            
            
               Člen 14
            
            
               Plačilo pristojbin za registracijo in pristojbin za repozitorije sklenjenih poslov iz tretjih držav v letu 2019
            
            
               1.Repozitoriji sklenjenih poslov, ki v letu 2019 predložijo vlogo za registracijo v skladu s členom 5(5) Uredbe (EU) 2015/2365, plačajo pristojbino za registracijo iz člena 6 v celoti 30 dni po začetku veljavnosti te uredbe ali na datum predložitve vloge za registracijo, pri čemer velja poznejši rok.
            
            
               2.Repozitoriji sklenjenih poslov iz tretjih držav, ki v letu 2019 predložijo vlogo za priznanje v skladu s členom 19(4) Uredbe (EU) 2015/2365, plačajo pristojbino za priznanje iz člena 7(1) ali 7(2), kot je ustrezno, v celoti 30 dni po začetku veljavnosti te uredbe ali na datum predložitve vloge, pri čemer velja poznejši rok.
            
            
               3.Repozitoriji sklenjenih poslov iz tretjih držav, priznani leta 2019 v skladu s členom 19(3) Uredbe (EU) 2015/2365, plačajo letno pristojbino za nadzor za leto 2019, izračunano v skladu s členom 7(3), v celoti 60 dni po začetku veljavnosti te uredbe ali 30 dni po tem, ko ESMA repozitorij sklenjenih poslov obvesti o sprejetju odločitve o priznanju iz člena 19(7) Uredbe (EU) 2015/2365, pri čemer velja poznejši rok.  
            
            
               Člen 15
            
            
               Letna pristojbina za nadzor za leto 2020 za repozitorije sklenjenih poslov, ki so bili registrirani ali so razširili obseg registracije v letu 2019
            
            
               1.Pristojbina za nadzor repozitorija sklenjenih poslov za leto 2020 je skupna letna pristojbina za nadzor, določena v skladu s členom 6(2)(a), razdeljena na vse repozitorije sklenjenih poslov, registrirane v letu 2019, sorazmerno z upoštevanim prometom, izračunanim v skladu z odstavkom 2.
            
            
               2.Za namene izračuna letne pristojbine za nadzor za leto 2020 v skladu s členom 6 za repozitorij sklenjenih poslov, registriran v letu 2019 v skladu s členom 5(5) Uredbe (EU) 2015/2365, je upoštevani promet repozitorija sklenjenih poslov vsota: 
            
            
               –prihodkov iz glavnih funkcij centralnega zbiranja in vzdrževanja evidenc o poslih financiranja z vrednostnimi papirji iz obdobja od 1. januarja 2020 do 30. junija 2020 in 
            
            
               –upoštevanih prihodkov iz pomožnih storitev repozitorija sklenjenih poslov v skladu z odstavki 1 in 2 člena 2 v obdobju od 1. januarja 2020 do 30. junija 2020, 
            
            
               deljena z vsoto: 
            
            
               –vseh prihodkov iz glavnih funkcij centralnega zbiranja in vzdrževanja evidenc poslov financiranja z vrednostnimi papirji vseh registriranih repozitorijev sklenjenih poslov v obdobju od 1. januarja 2020 do 30. junija 2020 in 
            
            
               –upoštevanih prihodkov iz pomožnih storitev vseh registriranih repozitorijev sklenjenih poslov v skladu z odstavkoma 1 in 2 člena 2 v obdobju od 1. januarja 2020 do 30. junija 2020. 
            
            
               3.Letna pristojbina za nadzor za leto 2020 za repozitorije sklenjenih poslov, registrirane leta 2019, se plača v dveh obrokih.
            
            
               Prvi obrok se plača 28. februarja 2020 in ustreza pristojbini za registracijo, ki jo repozitorij sklenjenih poslov v skladu s členom 5 plača leta 2019.
            
            
               Drugi obrok se plača 31. oktobra 2020. Znesek drugega obroka zajema letno pristojbino za nadzor, izračunano v skladu z odstavkom 1, od katere se odšteje prvi obrok. 
            
            
               Kadar je znesek, ki ga je repozitorij sklenjenih poslov plačal v prvem obroku, višji od letne pristojbine za nadzor, izračunane v skladu z odstavkom 1, ESMA repozitoriju sklenjenih poslov povrne razliko med zneskom, plačanim v prvem obroku, in letno pristojbino za nadzor, izračunano v skladu z odstavkom 1.
            
            
               4.ESMA pošlje računa za oba obroka letne pristojbine za nadzor za leto 2020 repozitorijem sklenjenih poslov, registriranim leta 2019, vsaj 30 dni pred datumom plačila.
            
         
         
            
               5.Ko so na voljo revidirani računovodski izkazi za leto 2020, repozitoriji sklenjenih poslov, registrirani leta 2019, ESMA sporočijo vse spremembe upoštevanega prometa, izračunanega v skladu z odstavkom 2, ki izhajajo iz razlik med končnimi podatki za obdobje od 1. januarja 2020 do 30. junija 2020 in začasnimi podatki, uporabljenimi za izračun v skladu z odstavkom 2.  
            
            
               Repozitorijem sklenjenih poslov se bo zaračunala razlika med dejansko plačano letno pristojbino za nadzor za leto 2020 v skladu z odstavkom 1 in letno pristojbino za nadzor za leto 2020, ki jo je treba plačati zaradi sprememb upoštevanega prometa iz prvega pododstavka. 
            
            
               ESMA pošlje račun za vsako dodatno plačilo iz prejšnjega pododstavka vsaj 30 dni pred posameznim datumom plačila.
            
            
               Člen 16
            
            
               Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 13.12.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Glej: 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                  . 
               
               
                  
                     (2)
                  
                        Glej Delegirano uredbo Komisije (EU) št. 1003/2013 v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov, UL L 279, 19.10.2013, str. 4.
               
               
                  
                     (3)
                  
                        Glej Delegirano uredbo Komisije (EU) št. 1003/2013 v zvezi s pristojbinami, ki jih Evropski organ za vrednostne papirje in trge zaračunava repozitorijem sklenjenih poslov, UL L 279, 19.10.2013, str. 4.
               
               
                  
                     (4)
                  
                        Uredba (ES) št. 1060/2009 o bonitetnih agencijah, UL L 302, 17.11.2009, str. 2.
               
               
                  
                     (5)
                  
                        Analiza stroškov in koristi podjetja Europe Economics o osnutkih tehničnih standardov za posle financiranja z vrednostnimi papirji je priložena kot Priloga h končnemu poročilu ESMA o tehničnih standardih na podlagi uredbe o poslih financiranja z vrednostnimi papirji. Glej oddelek 19.3 na 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        UL L 337, 23.12.2015, str. 1. 
               
               
                  
                     (7)
                  
                        Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).
               
               
                  
                     (8)
                  
                        Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).
               
            
      
    ---documentbreak--- 
      
         
         
            
               PRILOGA
            
            
               ZAČASNE PRISTOJBINE V PRVEM LETU
            
            
               Del 1
            
            
               Začasna pristojbina za nadzor v letu registracije repozitorija sklenjenih poslov, kadar se obveznost poročanja začne v naslednjem letu
            
            
               1.Začasna pristojbina za nadzor repozitorija sklenjenih poslov je nižje od naslednjega:
            
            
               (a)pristojbina za registracijo repozitorija sklenjenih poslov, ki jo je treba plačati v skladu s členom 5 te uredbe;
            
            
               (b)pristojbina za registracijo repozitorija sklenjenih poslov, ki jo je treba plačati v skladu s členom 5 te uredbe, pomnožena z razmerjem med delovnimi dnevi od datuma registracije do konca leta in 150 delovnimi dnevi. 
            
            
               Izračun je naslednji:
            
            
               Začasna pristojbina za nadzor RSP = Min (pristojbina za registracijo, pristojbina za registracijo * koeficient)
            
            
               koeficient = delovni dnevi, namenjeni nadzoru v letu 1
            
            
               150
            
            
               2.Začasna pristojbina za nadzor se v celoti plača 60 dni po začetku veljavnosti te uredbe ali 30 dni po uradnem obvestilu iz člena 8(1) Uredbe (EU) 2015/2365, kar je pozneje.
            
            
               Del 2
            
            
               Začasna pristojbina za nadzor v letu registracije repozitorija sklenjenih poslov, kadar se obveznost poročanja začne v prvih šestih mesecih istega leta
            
            
               1.Začasna pristojbina za nadzor repozitorija sklenjenih poslov je skupna letna pristojbina za nadzor, določena v skladu s členom 6(2)(a) te uredbe, razdeljena na vse repozitorije sklenjenih poslov, registrirane v navedenem letu, sorazmerno z upoštevanim prometom, izračunanim v skladu z odstavkom 2.  
            
            
               2.Za namene izračuna začasne pristojbine za nadzor je upoštevani promet repozitorija sklenjenih poslov vsota: 
            
            
               –prihodkov iz glavnih funkcij centralnega zbiranja in vodenja evidenc o poslih financiranja z vrednostnimi papirji v obdobju od 1. januarja do 30. junija leta, v katerem je bil repozitorij sklenjenih poslov registriran, in 
            
            
               –upoštevanih prihodkov iz pomožnih storitev repozitorija sklenjenih poslov v skladu z odstavkoma 1 in 2 člena 2 te uredbe, kot je ustrezno, v obdobju od 1. januarja do 30. junija leta, v katerem je bil repozitorij sklenjenih poslov registriran, 
            
            
               deljena s skupnimi prihodki iz glavnih funkcij centralnega zbiranja in vodenja evidenc o poslih financiranja z vrednostnimi papirji in upoštevanih prihodkov iz pomožnih storitev vseh registriranih repozitorijev sklenjenih poslov v skladu z odstavkoma 1 in 2 člena 2 te uredbe, kot je ustrezno, v obdobju od 1. januarja do 30. junija navedenega leta.
            
         
         
            
               3.Začasna pristojbina za nadzor se plača v dveh obrokih.
            
            
               Prvi obrok se plača v 30 dneh po uradnem obvestilu iz člena 8(1) Uredbe (EU) 2015/2365 in je enak pristojbini za registracijo repozitorija sklenjenih poslov v skladu s členom 5 te uredbe.
            
            
               Drugi obrok se plača 31. oktobra. Znesek drugega obroka je začasna pristojbina za nadzor, izračunana v skladu z odstavkom 1, od katere se odšteje prvi obrok. 
            
            
               Kadar je znesek, ki ga je repozitorij sklenjenih poslov plačal v prvem obroku, višji od začasne pristojbine za nadzor, izračunane v skladu z odstavkom 1, ESMA repozitoriju sklenjenih poslov povrne razliko med zneskom, plačanim v prvem obroku, in začasno pristojbino za nadzor, izračunano v skladu z odstavkom 1.
            
            
               4.Ko so na voljo revidirani računovodski izkazi za leto registracije, repozitoriji sklenjenih poslov ESMA sporočijo vse spremembe upoštevanega prometa, izračunanega v skladu z odstavkom 1, ki izhajajo iz razlik med končnimi podatki za obdobje od 1. januarja do 30. junija in začasnimi podatki, uporabljenimi za izračun v skladu z odstavkom 1.
            
            
               Repozitorijem sklenjenih poslov se bo zaračunala razlika med letno pristojbino za nadzor za leto registracije, dejansko plačano v skladu z odstavkom 3, in letno pristojbino za nadzor za leto registracije, ki jo je treba plačati zaradi sprememb upoštevanega prometa iz prvega pododstavka.
            
            
               5.Ne glede na odstavka 1 in 4 začasna pristojbina za nadzor ni nižja od 15 000 EUR.
            
            
            
               Del 3
            
            
               Začasna pristojbina za nadzor v letu registracije repozitorija sklenjenih poslov, kadar se obveznost poročanja začne v zadnjih šestih mesecih istega leta
            
            
               1.Začasna pristojbina za nadzor repozitorija sklenjenih poslov je skupna letna pristojbina za nadzor v skladu s členom 6(2)(a) te uredbe, razdeljena na vse repozitorije sklenjenih poslov, sorazmerno z deležem pristojbine za registracijo, ki jo je repozitorij sklenjenih poslov plačal ESMA, v vseh pristojbinah za registracijo, ki so jih repozitoriji sklenjenih poslov v navedenem letu plačali ESMA. 
            
            
               2.Pristojbina, določena v skladu z odstavkom 1, se plača v 30 dneh po uradnem obvestilu iz člena 8(1) Uredbe (EU) 2015/2365.